*Aprobat:*

*Director general*

**Mariana Dragoș**

**Datini populare și bisericești în viața beneficiarilor de la CIAS Alexandru – Carei**

 CIAS ”Alexandru” din Carei oferă un cămin și o posibilitate de trai adecvat pentru 85 de beneficiari cu diverse nevoi speciale. Însă, oricât de diferite ar fi problemele cu care se confruntă, au și ei aceleași nevoi, ca oricare alt om din lume.

 Socializarea, de exemplu, nu poate lipsi din viața niciunuia dintre noi. Tocmai de aceea, angajații centrului se străduiesc să marcheze așa cum se cuvine, fiecare moment, fiecare eveniment. Pe la mijlocul lunii februarie, în cadrul unui mic carnaval au sărbătorit și Ziua Sfântului Valentin (Ziua Îndrăgostiților; Ziua Prieteniei și a Iubirii, sau cine cum vrea să o numească). Perioada premergătoare Postului Mare este dedicată distracției și petrecerilor. Nu a fost altfel nici la CIAS ”Alexandru”, unde 18 beneficiari și 3 angajați au îmbrăcat diverse costume și măști, prezentând colegilor, într-un mod distractiv personajul pe care îl interpretează. Evenimentul la care au participat majoritatea locuitorilor centrului (mai puțin cele 12 persoane imobilizate la pat și cei foarte înaintați în vârstă, care au preferat mai bine să se odihnească), a avut loc în sala de mese. Toată lumea s-a distrat foarte bine, au cântat, au dansat și i-au sărbătorit și pe cei îndrăgostiți, căci dragostea, cel mai nobil sentiment uman, este prezentă și aici.

După câteva ore frumoase petrecute împreună, într-o atmosferă relaxantă, a urmat masa de prânz, iar apoi, cei care au obosit în dans și petrecere, s-au retras să se odihnească puțin.

Dar odată cu încheierea perioadei Fărșangului vom intra în Postul Paștelui. Timp de 6 săptămâni locul distracțiilor va fi preluat de pregătirile spirituale, ca fiecare beneficiar al instituției să se poată bucura cu adevărat de Sărbătoarea Învierii. Însă, trecerea nu va fi chiar atât de bruscă, deoarece, chiar dacă mulți dintre locuitorii instituției se deplasează mai greu și este mai dificil să ajungă la biserică, vin preoții și oficiază câte o slujbă în sala mese. Așa s-a întâmplat și miercuri 20 februarie, când părintele protopop Mocan Florian, alături de un sobor de doi preoți ortodocși a oficiat Taina Sfântului Maslu.

***Biroul de presă***

***al DGASPC Satu Mare***